Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 211/12)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„SAINTE-MAURE DE TOURAINE“

ES Nr. PDO-FR-0133-AM03 – 2019 1 30

SKVN (X) SGN ( )

1. Pareiškėjų grupė ir teisėtas interesas

Comité interprofessionnel du Sainte-Maure de Touraine

Sainte-Maure-de-Touraine

37800 Sainte-Maure-de-Touraine

FRANCE

Pašto adresas:

38 rue Augustin Fresnel, BP 50139 37171 Chambray-les-Tours Cedex FRANCE

Tel. +33 247483764

Faks. +33 247276649

El. paštas aoc@cda37.fr

Pareiškėjų grupę sudaro gamintojai ir perdirbėjai, todėl ji turi teisę teikti pakeitimo paraišką.

2. Valstybė narė arba Trečioji Šalis

Prancūzija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita (duomenys apie kontrolės įstaigas, nacionaliniai reikalavimai)

4. Pakeitimo (-ų) pobūdis

☐ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☒ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

Produkto aprašymas

Specifikacijos sakinys:

„Sainte-Maure de Touraine“ yra iš nenugriebto ožkų pieno pagamintas minkštas nekaitintas sūris su paviršiniu pelėsiu.“

keičiamas taip:

„Sainte-Maure de Touraine“ yra iš nenugriebto žalio ožkų pieno pagamintas sūris. Tai minkštas sūris, gaminamas koaguliuojant pieną daugiausia pienarūgštėmis bakterijomis ir pridedant šiek tiek šliužo fermento. Taikomas savaiminio nuvarvėjimo etapas. Sūrio paviršius padengtas matomu paviršiniu pelėsiu, o jo pluta pabarstyta anglių milteliais.“

Įterpiama nuostata, kad naudojamas žalias pienas. Iš tiesų sūrių gamintojai naudoja būtent žalią pieną, nes galima išsaugoti jo savybes, ypač juslines, taip pat originalią florą ir taip sustiprinti ryšį su geografine vietove.

Išbraukiamas sūrio masę apibūdinantis žodis „nekaitintas“, nes jis netinka aprašant šio tipo sūrius.

Kai kurios punkto, kuriame aprašomas gamybos būdas, nuostatos perkeliamos į produkto aprašymo punktą, nes jomis apibūdinamas pats produktas: sūris gaminamas koaguliuojant pieną daugiausia pienarūgštėmis bakterijomis, pridedant šiek tiek šliužo fermento, ir jam leidžiama nuvarvėti savaime.

Įterpiama nuostata, kad pelėsis ant sūrio paviršiaus yra matomas – taip nurodomas produkto tikrinimo aspektas.

Į specifikaciją įterpiamas šis tekstas:

„Sūrio skonis pieniškas, ne per sūrus ir ne per rūgštus, pasižymintis džiovintų vaisių aromatais ir augalinėmis, pavyzdžiui, šieno, natomis. Jo tekstūra sviestiška ar net kiek drėgna, ilgainiui tampa sausesnė, kartais trupi.“

Įterpiamas juslinių savybių aprašymas, siekiant geriau apibūdinti sūrį.

Specifikacijos sakinys:

„Masė yra baltos ar dramblio kaulo spalvos, vienalytės ir švelnios tekstūros, kurioje yra bent 45 % riebalų.“

keičiamas taip:

„Sūrį prapjovus, matomas lygus pjūvis, baltos ar dramblio kaulo spalvos masė, vienalytė švelni tekstūra, kurioje yra mažiausiai 45 g riebalų 100 g išdžiovinto sūrio.“

Įterpiamas sūrio pjūvio aprašymas („lygus“) – taip nurodoma svarbi su tiesioginiu išpilstymu į formas susijusi savybė.

Pakeičiama riebalų kiekio įvardijimo formuluotė (riebalų svoris 100 g išdžiovinto sūrio), tačiau pats riebalų kiekis nekeičiamas.

Specifikacijos sakinys:

„Jis yra maždaug 250 g svorio, pailgo kūgiško rąstelio formos.“

keičiamas tekstu:

„Jis yra kūgiško rąstelio formos. Vieno sūrio bendras sausosios medžiagos svoris turi būti ne mažesnis nei 100 g.“

Sūrio formą nusakantis žodis „pailgas“ pašalinamas, nes yra perteklinis, mat ir taip nurodoma, kad sūris yra rąstelio formos. Vietoje vidutinio sūrio svorio (250 g) nurodomas iš džiovyklos ištraukto sūrio sausosios medžiagos svoris (mažiausiai 100 g), taigi produktas aprašomas išsamiau. Iš tiesų dėl to, kad tai – rauginto pieno sūris (didelis drėgmės kiekis ištraukus iš džiovyklos) ir dėl pailgos formos (didelis paviršiaus ir tūrio santykis) iš džiovyklos ištrauktas sūris greitai džiūsta, tad iki pardavimo vartotojui jo svoris gali gerokai sumažėti.

Šie pakeitimai atliekami ir bendrojo dokumento 3.2 dalyje.

Specifikacijos sakinys:

„Sūrių paviršius apibarstomas medžio anglių milteliais.“

išbraukiamas iš produkto aprašymo punkto ir perkeliamas į punktą, kuriame aprašomas gamybos būdas.

Specifikacijos sakinys:

„Sūris išilgai perveriamas javų šiaudu.“

išbraukiamas iš produkto aprašymo punkto ir perkeliamas į punktą, susijusį su įrodymais, kad produktas kilęs iš geografinės vietovės.

Bendrojo dokumento 3.2 dalies tekstas:

„Minkštas, nekaitintas, maždaug 250 g svorio pailgo kūgiško rąstelio formos nenugriebto ožkų pieno sūris.“

keičiamas tekstu:

„Sainte-Maure de Touraine“ yra tik iš nenugriebto žalio ožkų pieno gaminamas sūris. Tai minkštas sūris, pagamintas koaguliuojant pieną daugiausia pienarūgštėmis bakterijomis, pridedant šiek tiek šliužo fermento ir leidžiant savaime nuvarvėti. Iš išorės sūrio paviršius padengtas matomu paviršiniu pelėsiu, o jo pluta pabarstyta anglių milteliais. Sūrio skonis pieniškas, ne per sūrus ir ne per rūgštus, pasižymintis džiovintų vaisių aromatais ir augalinėmis, pavyzdžiui, šieno, natomis. Jo tekstūra sviestiška ar net kiek drėgna, ilgainiui tampa sausesnė, kartais trupi. Sūrį prapjovus, matomas lygus pjūvis, baltos ar dramblio kaulo spalvos masė, vienalytė švelni tekstūra. Sūris yra kūgiško rąstelio formos. Vieno sūrio bendras sausosios medžiagos svoris yra ne mažesnis nei 100 g. Mažiausias riebalų kiekis yra 45 % sausosios medžiagos.“

Geografinė vietovė

Specifikacijos dalyje, kurioje aprašoma geografinė vietovė, pateikiamas komunų sąrašas – taip vietovė nurodoma tiksliau. Geografinės vietovės perimetras nekeičiamas.

Šie pakeitimai atliekami ir bendrojo dokumento 4 dalyje.

Įrodymai, kad produktas yra kilęs iš nustatytos geografinės vietovės

Į specifikaciją įterpiamas šis tekstas:

„4.1. Veiklos vykdytojų identifikavimas Kiekvienas pieno gamintojas, kiekvienas ūkio perdirbimo cechas ar pieninė, kiekvienas pieno surinkėjas ar nokinimo įmonė ar bet kuris kitas šio veiklos sektoriaus dalyvis privalo užpildyti identifikavimo deklaraciją. Nacionalinio kilmės ir kokybės instituto (INAO) direktoriaus patvirtintos formos identifikavimo deklaraciją būtina pateikti gamintojų grupei ne vėliau nei likus 7 savaitėms iki atitinkamos veiklos vykdymo pradžios. 4.2. Deklaravimo pareiga 4.2.1. Neketinimo vykdyti gamybą arba gamybos atnaujinimo deklaracijos Kiekvienas veiklos vykdytojas privalo iš anksto pateikti gamintojų grupei neketinimo gaminti SKVN „Sainte-Maure de Touraine“ produkcijos deklaraciją. Taip pat jie privalo pateikti tokios gamybos atnaujinimo deklaraciją. 4.2.2. Reikalavimas teikti deklaracijas, reikalingas informacijai apie produktus, skirtus parduoti su kilmės vietos nuoroda, gauti ir šiems produktams stebėti Ūkiuose sūrius gaminantys gamintojai, nokintojai ir perdirbėjai iki A+1 metų vasario 20 d. turi pateikti grupei metinę ankstesnių metų SKVN „Sainte-Maure de Touraine“ produkcijos deklaraciją. 4.3. Susijusių įrašų saugojimas 4.3.1. Atsekamumas Veiklos vykdytojai turi būti pasirengę pateikti grupei ir kontrolės institucijai sūrių atvežimo ir išvežimo registrus, taip pat dokumentus, reikalingus tikrinant pieno ir sūrių kilmę, kokybę ir gamybos sąlygas. Perdirbėjų pateiktina informacija: — surinkto į „Sainte-Maure de Touraine“ sūrius perdirbti skirto pieno kiekiai, — per vieną gamybos dieną į „Sainte-Maure de Touraine“ sūrius perdirbto pieno kiekiai, — per vieną gamybos dieną pagamintų „Sainte-Maure de Touraine“ sūrių skaičius. Nokintojų pateiktina informacija: dokumentas, kuriame nurodomas sunokintų ir supakuotų „Sainte-Maure de Touraine“ sūrių skaičius, taip pat surinktų anglių milteliais pabarstytų sūrių skaičius ir kilmė. 4.3.2. Gamybos sąlygų priežiūra Veiklos vykdytojai turi pateikti kontrolės įstaigoms gamybos sąlygoms tikrinti būtinus dokumentus. Kiekvienas pieno gamintojas privalo užtikrinti pieninėms ožkoms sušeriamo pašaro atsekamumą: pašaro kiekį ir ožkoms skirtą pašarų auginimo plotą, įskaitant silosinius kukurūzus. Atsekamumo nuostata taikoma pieninių ožkų pašarui skirtiems grūdams, aliejiniams ir baltyminiams augalams. Ne iš ūkio, bet iš geografinės vietovės kilusių ožkų pašarui skirtų produktų dokumente (sąskaitoje faktūroje, sutartyje) nurodomas produkto pobūdis ir kiekis, taip pat sklypas, kuriame jis išaugintas.“

Įtraukiama veiklos vykdytojų ataskaitų teikimo pareiga. Šie pakeitimai susiję su nacionalinės teisės aktų ir taisyklių pasikeitimais. Visų pirma numatomas veiklos vykdytojų identifikavimas siekiant pripažinti jų gebėjimą laikytis produkto specifikacijos reikalavimų; taip pat numatomos deklaracijos, reikalingos saugoma kilmės vietos nuoroda žymimiems produktams, skirtiems parduoti, identifikuoti ir prižiūrėti.

Specifikacijos sakinys (perkeltas iš ženklinimo dalies):

„Identifikavimo ženklas atvaizduojamas ant šiaudo.“

keičiamas taip:

„4.4. Produktų ženklinimo priemonės Visi sūriai, kurie gali būti žymimi SKVN „Sainte-Maure de Touraine“, identifikuojami taip: kiekvienas „Sainte-Maure de Touraine“ sūris perveriamas javų šiaudu, ant kurio užrašomas bent SKVN pavadinimas ir cecho identifikavimo kodas. Šiaudai išduodami visiems grupei identifikavimo deklaraciją pateikusiems gamintojams pagal SKVN „Sainte-Maure de Touraine“ sūrių gamybai naudojamą pieno kiekį. Visi gamintojai reguliariai apskaito jiems perduotus šiaudus. Jei gamintojo turimas leidimas atšaukiamas, gamintojas privalo šiaudus grąžinti.“

Iš punkto apie ženklinimą perkeliamas javų šiaudo aprašymas. Siekiant palengvinti produkto atsekamumą, įterpiamas ant šiaudo, kuris yra produkto identifikavimo priemonė, atvaizduoto identifikavimo ženklo aprašymas. Be to, įterpiama šiaudų išdavimo ir susigrąžinimo tvarka, kuria užtikrinama, kad galimybę gauti šių šiaudų turėtų bet kuris patvirtintas veiklos vykdytojas. Šiaudus veiklos vykdytojams suteikia gamintojų grupė, atsižvelgdama į SKVN „Sainte-Maure de Touraine“ sūriams gaminti naudojamą pieno kiekį, o atšaukus leidimą gaminti, šiaudai sugrąžinami grupei.

Į bendrojo dokumento 3.2 dalį įterpiamas sakinys:

„Kiekvienas „Sainte-Maure de Touraine“ sūris perveriamas javų šiaudu, ant kurio užrašomas bent SKVN pavadinimas ir gamybos vietos identifikavimo kodas.“

Į specifikaciją įterpiamas šis tekstas:

„Produkcijos tikrinimas Tikrinant SKVN „Sainte-Maure de Touraine“ produkciją, paėmus mėginius atliekamas analitinis ir juslinių savybių tyrimas, skirtas sūrių kokybei ir tipiškumui užtikrinti.“

Įterpiama produkcijos tikrinimo tvarka ir taip aprašoma ši svarbi kontrolės dalis.

Gamybos būdas

Į pagal reglamentus (EB) Nr. 1107/96 ir (EB) Nr. 828/2003 užregistruotą specifikaciją nebuvo įtraukta jokia nuostata dėl pieno gamybos, tad jo gamybos taisyklės nustatomos remiantis esama gamintojų praktika.

Į specifikaciją įterpiamas šis tekstas:

„5.1. Banda Pieninės ožkos yra šių veislių: „Alpine“, „Saanen“, „Poitevine“, arba jų mišrūnės. Leidžiama ožkas veisti ne tikrosios rujos metu. Apskaičiuojant bandos pienines ožkas, skaičiuojamos bent vieną kartą ožiukų atsivedusios ožkos.“

Pridedamas leidžiamų ožkų veislių sąrašas, nes jos jau seniai yra prisitaikiusios prie geografinės vietovės sąlygų. Ožkas leidžiama veisti ne tikrosios rujos metu, nes taip galima sušvelninti pieno gamybos svyravimus. Įterpiama kontrolę palengvinanti nuostata, pagal kurią pieninių ožkų bandai priklauso bent vieną kartą ožiukų atsivedusios ožkos.

Į specifikaciją įterpiamas šis tekstas:

„5.2. Šėrimas 5.2.1. Viso davinio kilmė Mažiausiai 825 kg viso metinio pieninės ožkos pašarų davinio sausosios medžiagos turi būti iš geografinės vietovės.“

Įterpiant vienos pieninės ožkos viso metinio pašarų davinio kilmę ir jo dydį sutvirtinamas ryšys tarp produkto ir geografinės vietovės.

Į specifikaciją įterpiamas šis tekstas:

„5.2.2. Ganyklos Vienai pieninei ožkai skiriamas ne mažesnis kaip 1 000 m2 ganyklų plotas. Toks plotas atitinka ūkyje esančius plotus ir (arba) atitinkamus plotus, susijusius su pirktais pašarais. Tinkamomis laikomas ganyklas sudaro laikinos ar daugiametės ganyklos. Joms nepriskiriami silosinių kukurūzų plotai. Daugiausia 50 % šių ganyklų auga tik žoliniai augalai.“

Mažiausias ganyklų plotas (kurį sudaro ūkio ir (arba) perkamų pašarų plotai) įterpiamas tam, kad ožkos būtų šeriamos įvairių augalų pašaru. Taip pat įterpiant ganyklų sudėtį geriau įtvirtinama pašarus sudarančių augalų įvairovė.

Į specifikaciją įterpiamas šis tekstas:

„5.2.3. Pašarai Naudojami tik iš geografinės vietovės ganiavų gauti pašarai. Metinis pieninės ožkos pašarų davinys yra ne mažiau kaip 550 kg sausosios medžiagos. Leidžiama šerti šiais pašarais: — pašarais iš žolinių augalų, ankštinių augalų, natūralių pievų, — pievinių augalų mišiniais, — pašarais iš tarpinių žolinių ar ankštinių kultūrų, — papildomai – javų, ankštinių, aliejinių ir baltyminių augalų šiaudais ir visais augalais. Pašarai sušeriami švieži, fermentuoti ar džiovinti (šienas). Fermentuotų pašarų kiekis vienai pieninei ožkai per metus negali viršyti 365 kg sausosios medžiagos. Vienai pieninei ožkai per dieną jų negalima sušerti daugiau nei 1 kg sausosios medžiagos. Fermentuoti pašarai duodami kartu su šienu, nupjauta žalia žole arba kaip papildomas pašaras ganyklose ganomoms ožkoms. Šerti tik šiaudais ir koncentruotais pašarais arba javais draudžiama.“

Įterpiant nuostatą, kad naudojami tik geografinėje vietovėje išauginti pašarai, sustiprinamas produkto ir vietovės ryšys. Įterpiamos šėrimo taisyklės leidžia užtikrinti metinio ožkų pašarų davinio įvairovę.

Be to, pridedamu leidžiamų pašarų sąrašu nurodoma, kokius pašarus galima naudoti.

Į specifikaciją įterpiamas šis tekstas:

„5.2.4. Pašarų papildai Metinis pieninės ožkos pašarų papildų kiekis yra ne daugiau kaip 550 kg sausosios medžiagos. Draudžiama naudoti visus gyvūninius produktus, išskyrus ūkyje gaminant sūrius gaunamas šviežias išrūgas. Pašarų papildai gali būti tik šių formų: — neapdorotos žaliavos: — neapdoroti, sutraiškyti arba susmulkinti javų grūdai, — neapdorotos, sutraiškytos arba susmulkintos aliejinių baltyminių augalų sėklos arba išspaudos, — kombinuotieji pašarai, kuriuos sudaro: — javų grūdai ir jų perdirbimo produktai, — ankštinių sėklos ir jų perdirbimo produktai, įskaitant džiovintas liucernas, — cukraus gamybos produktai: runkelių minkštimas, skysta melasa, — saulėgrąžų, linų, rapsų, ekstruduotos sojų, žemės riešutų išspaudos, — augalinės kilmės riebalai, — mitybos papildai: mineralai, mikroelementai, vitaminai, — skysti ar kieti baltymai: aminorūgščių gamybos produktai arba mielių gamybos gretutiniai produktai, — priedai.“

Leidžiamų pašarų papildų sąrašas pridedamas siekiant įvardyti, kuo galima šerti gyvūnus.

Į bendrojo dokumento 3.3 dalį įterpiamas tekstas:

„Pieninės ožkos yra šių veislių: „Alpine“, „Saanen“, „Poitevine“, arba jų mišrūnės. Mažiausiai 825 kg (arba 75 %) viso metinio pieninės ožkos pašarų davinio sausosios medžiagos turi būti iš geografinės vietovės. Kai kurie pašarai yra ne iš geografinės vietovės, nes joje jų pakankamai nėra (pavyzdžiui, džiovintos liucernos). Vienai pieninei ožkai skiriamas ne mažesnis kaip 1 000 m2 ganyklų plotas. Toks plotas atitinka ūkyje esančius plotus ir (arba) atitinkamus plotus, susijusius su pirktais pašarais. Metinis pieninės ožkos pašarų davinys yra ne mažiau kaip 550 kg sausosios medžiagos. Naudojami tik iš geografinės vietovės ganiavų gauti pašarai. Pašarai sušeriami švieži, fermentuoti ar džiovinti (šienas). Fermentuotų pašarų kiekis vienai pieninei ožkai per metus negali viršyti 365 kg sausosios medžiagos. Vienai pieninei ožkai per dieną jų negalima sušerti daugiau nei 1 kg sausosios medžiagos. Fermentuoti pašarai duodami kartu su šienu, nupjauta žalia žole arba kaip papildomas pašaras ganyklose ganomoms ožkoms. Leidžiami naudoti pašarai nurodyti sąraše. Pašarų papildai negali viršyti 50 % pieninės ožkos pašarų davinio, t. y. jie sudaro ne daugiau kaip 550 kg sausosios medžiagos. Leidžiami pašarų papildai išvardyti sąraše.“

Išsamiau aprašomos techninės sūrių gamybos taisyklės siekiant geriau įtvirtinti esamą „Sainte-Maure de Touraine“ sūrių gamybos praktiką.

Į specifikaciją įterpiamas šis tekstas:

„5.2.5. Naudojamas pienas Surinktas pienas, iš kurio gaminami „Sainte-Maure de Touraine“ sūriai, yra žalias, nenugriebtas, ne anksčiau nei 48 val. iki surinkimo primelžtas ožkų pienas. Prieš koaguliaciją tirštinti pieną iš dalies pašalinant dalį skystųjų medžiagų draudžiama. Pieno perdirbimas prasideda pieno brandinimu pridėjus arba nepridėjus gaminant sūrius susidariusių išrūgų arba pieno raugo. Pienas brandinamas ne ilgiau kaip 24 valandas ne žemesnėje nei 10 °C temperatūroje. Nokinimo ar paviršiaus kultūras sudaro: — natūralios žalio pieno kultūros, — sūrių gamybos išrūgose susidariusios kultūros, — pirktinės pelėsių ir (arba) mielių kultūros. Draudžiama pridėti rūgštinančių arba kvapiųjų medžiagų.“

Įterpiama nuostata, kad naudojamas žalias pienas (kaip nurodyta produkto aprašymo dalyje), kuris iki surinkimo turi būti primelžtas ne anksčiau nei prieš 48 valandas, kad būtų išsaugota žaliavos kokybė ir apribotas natūralioms pieno kultūroms daugintis trukdančių organizmų dauginimasis. Įterpiama nuostata, draudžianti tirštinti pieną prieš koaguliaciją iš dalies pašalinant vandeningąją dalį, kad būtų išsaugotos perdirbamo pieno savybės.

Be to, įterpiama nuostata dėl pieno brandinimo prieš šliužo fermento pridėjimą, nes taip paruoštas pienas geriau tinka perdirbti į sūrius, be to, geriau atsiskleidžia jo aromatas.

Galiausiai pridedama sūrio gamybai naudojamų kultūrų sudėtis, siekiant įtvirtinti gamybos praktiką ir laikytis produkto aprašymo; taip pat įterpiamas draudimas pridėti rūgštinančių arba kvapiųjų medžiagų, kad nepasikeistų produkto juslinės savybės.

Į specifikaciją įterpiamas šis tekstas:

„5.2.6. Gamyba Pienarūgštėmis bakterijomis rauginto pieno varškė gaunama naudojant mezofilinę kultūrą. — Šliužo fermento pridėjimas Leidžiama pridėti tik labai mažai šliužo fermento. Pridedama ne daugiau kaip 5 ml šliužo fermento (520 miligramų chimozino viename litre) 100 litrų pieno. — Krekėjimas Krekėjimas trunka ne ilgiau kaip 48 valandas ir ne trumpiau kaip 18 valandų. Jis vyksta ne aukštesnėje nei 25 °C temperatūroje.“

Įterpiama nuostata, kad varškė gaunama naudojant mezofilinę kultūrą, taip siekiant išsaugoti produkto savybes. Be to, atsižvelgiant į veiklos vykdytojų praktiką, aprašomi šliužo pridėjimo ir krekėjimo etapų parametrai, siekiant įtvirtinti nuostatą, kad varškė gaunama pieną rauginant pienarūgštėmis bakterijomis.

Specifikacijos tekstas:

„Nenuvarvinta šviežia varškė samčiu ar varškės dalytuvu pilama į kūginę formą su nustatyto dydžio skylutėmis. Draudžiama bet kokiu būdu laikyti pieną ir pagamintą varškę ketinant perdirbti vėliau.“

keičiamas taip:

„Leidžiama pjaustyti varškę, tačiau draudžiama bet kokiu būdu ją nuvarvinti prieš pilstymą į formas. Prieš pilstymą į formas leidžiama nupilti viršnuosėdines išrūgas. Draudžiama naudoti šaldytą varškę ar bet tokiu kitu būdu laikyti sūrius modifikuotoje aplinkoje. — Formavimas ir nuvarvinimas Varškė samčiu pilama į atskirą formą arba dalytuvu į formų bloką. Formos pripildomos rankiniu būdu, per kelis kartus. Išrūgos nuvarva savaime, neslegiant varškės, mažiausiai 18 valandų nuo pilstymo į formas pradžios. Bendrieji perforuotų kūginių formų matmenys: — vidinis skersmuo – 48 mm, — išorinis skersmuo – 65 mm, — aukštis – 260 mm.“

Įterpiama nuostata, kad prieš pradedant pilstyti varškę į formas leidžiama pjaustyti varškę ir nupilti viršnuosėdines išrūgas, kaip tai daro veiklos vykdytojai. Aiškiau nei šiuo metu galiojančioje specifikacijoje suformuluojamas draudimas nuvarvinti varškę prieš pilstymą į formas, taip pat draudimas laikyti varškę ir perdirbti ją vėliau. Įterpiama nuostata, draudžianti laikyti sūrius modifikuotoje aplinkoje, kad sūriai būtų gaminami tradiciniu būdu. Įterpiama informacija apie varškės išpilstymo į formas etapą: į atskiras formas arba formų blokus dalytuvu varškė išpilstoma per kelis kartus, kaip tai daro veiklos vykdytojai.

Patikslinama, kad išrūgos nuvarva neslegiant varškės, siekiant aiškiau apibūdinti savaiminio nuvarvėjimo operaciją. Nustatomas trumpiausiais nuvarvėjimo laikas, kad būtų išsamiau apibūdintas nuvarvinimo būdas.

Galiausiai papildomas nelabai tikslus produkto aprašyme pateiktas formos apibūdinimas (kūginė) nurodant formos matmenis.

Specifikacijos tekstas:

„Sūrių paviršius šiek tiek pasūdomas. Sūrių paviršius apibarstomas medžio anglių milteliais. Sūriai išilgai perveriami javų šiaudu.“

keičiamas taip:

— „Išėmimas iš formų ir sūdymas Sūrių paviršius iš visų pusių pasūdomas ir pabarstomas medžio anglių milteliais.

— Ženklinimas šiaudu Išimant sūrius iš formų arba jiems tebesant formose įsmeigiamas javų šiaudas su užrašu. Jis įsmeigiamas į masę išilgai sūrio.“

Pridedami pabarstymo anglių milteliais ir sūdymo etapų parametrai, siekiant išsamiai aprašyti šiuos etapus. Be to, išbraukiamas reikalavimas naudoti medžio anglių miltelius, viena vertus, dėl to, kad terminas „medžio anglys“ nebetinka (nes naudojamos augalinės anglys), antra vertus, kadangi dabar naudojamas druskos ir augalinių anglių mišinys. Be to, išbraukiamas netikslus apibūdinimas „šiek tiek“. Galiausiai įterpiamas sūrio pervėrimo šiaudu etapas ir taip aprašoma veiklos vykdytojų praktika.

Specifikacijos tekstas:

„Sūriai nokinami pagaminimo vietovėje mažiausiai dešimt dienų nuo šliužo fermento pridėjimo dienos 10–15 °C temperatūroje, esant bent 90 % drėgniui.“

keičiamas taip:

„Nokinimas ir pardavimas Nuo nokinimo pradžios iki pabaigos nokinimo patalpos oro temperatūra gali būti nuo 16 °C iki 6 °C, oro drėgnis nokinimo patalpoje – didesnis nei 75 %. Iš nokinimo patalpos sūriai gali būti perkelti ne anksčiau nei po 10 dienų nuo šliužo fermento pridėjimo dienos ir tik tuomet, jei ant viso sūrio paviršiaus yra susidariusi plika akimi matoma paviršinio pelėsio pluta. Šviežią ir nokinamą sūrį laikyti modifikuotoje atmosferoje draudžiama.“

Reikalavimas nokinti sūrius geografinėje vietovėje perkeliamas į dalį, kurioje aprašoma geografinė vietovė. Pakeičiamas leidžiamos nokinimo temperatūros intervalas (6–16 °C vietoje 10–15 °C), taip pat mažiausias drėgnis (didesnis nei 75 % vietoje didesnio nei 90 %) – taip prisitaikoma prie veiklos vykdytojų praktikos. Be to, siekiant informaciją suderinti su produkto aprašymo dalimi įterpiama nuostata, kad visas iš nokinimo patalpos perkeliamų sūrių paviršius turi būti padengtas gerai susiformavusia ir plika akimi matoma paviršinio pelėsio pluta.

Galiausiai, siekiant išsaugoti juslines sūrių savybes, įterpiama nuostata, kad draudžiama šviežius ir nokinamus sūrius laikyti modifikuotoje atmosferoje.

Ryšys su geografine vietove

Visa ryšį su geografine vietovę nusakanti specifikacijos dalis perrašoma, siekiant akivaizdžiau parodyti „Sainte-Maure de Touraine“ sūrio ir jo geografinės vietovės ryšį, šio ryšio iš esmės nekeičiant. Visų pirma atkreipiamas dėmesys į pieno gamybos sąlygas, dėl kurių gaunamas perdirbti į sūrį tinkamas žalias pienas, taip pat į konkrečią praktinę patirtį ir į nokinimo sąlygas. Punkte „Geografinės vietovės ypatumai“ nurodomi geografinės vietovės gamtiniai ir žmogiškieji veiksniai, apibendrinami istoriniai etapai ir atkreipiamas dėmesys į konkrečią patirtį. Punkte „Produkto ypatumai“ atkreipiamas dėmesys į tam tikras produkto aprašyme nurodytas detales. Galiausiai punkte „Priežastinis ryšys“ paaiškinamas gamtinių bei žmogiškųjų veiksnių ir produkto ryšys.

Šie pakeitimai atliekami ir bendrojo dokumento 5 dalyje.

Ženklinimo ypatumai

Specifikacijos tekstas:

„SKVN „Sainte-Maure de Touraine“ žymimi sūriai turi būti parduodami paženklinti atskiromis etiketėmis, kuriose, be visiems sūriams privalomų teisės aktuose nustatytų įrašų, nurodomas saugomos kilmės vietos nuorodos pavadinimas kartu su užrašu „kilmės vietos nuoroda“; visų šių užrašų raidžių dydis yra ne mažesnis kaip 2/3 didžiausių etiketėje esančių raidžių dydžio. Etiketėse būtina nurodyti santrumpą INAO. Šie užrašai taip pat nurodomi ant dėžių ir kitų sūrio pakuočių. Terminus „fabrication fermière“ (pagaminta ūkyje) arba „fromage fermier“ (ūkyje pagamintas sūris) ar bet kokias kitas nuorodas, reiškiančias, kad produktas kilęs iš ūkio, gali naudoti tik savo ūkiuose pagamintą pieną perdirbantys gamintojai, laikydamiesi darbo tvarkos taisyklėse nustatytų sąlygų. Šiais terminais taip pat galima žymėti iš surinkto pieno ir nokinimo ceche sunokintus ūkyje pagamintus sūrius.“

keičiamas taip:

„Be būtinųjų įrašų, nustatytų su ženklinimu ir maisto produktų pateikimu susijusiuose teisės aktuose, saugoma kilmės vietos nuoroda „Sainte-Maure de Touraine“ žymimi sūriai parduodami paženklinti atskiromis etiketėmis, kuriose nurodomas saugomos kilmės vietos nuorodos „Sainte-Maure de Touraine“ pavadinimas ir tame pačiame regimajame lauke pateikiamas Europos Sąjungos SKVN simbolis. Be visų sūrių žymėjimui taikomų įstatymuose nustatytų įrašų, etiketėje draudžiama šalia minėtos kilmės nuorodos naudoti bet kokius apibūdinamuosius žodžius ar kitus įrašus, reklamą, sąskaitas ar prekybos dokumentus, išskyrus konkrečius prekės ar gamybos ženklus.“

Su ženklinimu susijusios dalies informacija atnaujinama atsižvelgiant į pasikeitusius nacionalinės ir ES teisės aktus, taip pat siekiant tiksliau nurodyti, kokias nuorodas ar informaciją galima pateikti etiketėje. Vertės suteikiančios nuorodos „fabrication fermière“ (pagaminta ūkyje) arba „fromage fermier“ (ūkyje pagamintas sūris) gali būti naudojamos laikantis galiojančių taisyklių.

Specifikacijos sakinys:

„Identifikavimo ženklas atvaizduojamas ant šiaudo“

iš punkto apie ženklinimą išbraukiamas ir perkeliamas į punktą, kuriame pateikiami įrodymai, kad produktas kilęs iš geografinės vietovės.

Bendrojo dokumento 3.6 dalies

pastraipa:

„Etiketėse būtina pateikti santrumpą INAO, žodžius „Appellation d’Origine Contrôlée“ (saugoma kilmės vietos nuoroda) ir nuorodos pavadinimą.“

keičiama taip:

„Be būtinųjų įrašų, nustatytų su ženklinimu ir maisto produktų pateikimu susijusiuose teisės aktuose, saugoma kilmės vietos nuoroda „Sainte-Maure de Touraine“ žymimi sūriai parduodami paženklinti atskiromis etiketėmis, kuriose nurodomas saugomos kilmės vietos nuorodos „Sainte-Maure de Touraine“ pavadinimas ir tame pačiame regimajame lauke pateikiamas Europos Sąjungos SKVN simbolis. Be visų sūrių žymėjimui taikomų įstatymuose nustatytų įrašų, etiketėje draudžiama šalia minėtos kilmės nuorodos naudoti bet kokius apibūdinamuosius žodžius ar kitus įrašus, reklamą, sąskaitas ar prekybos dokumentus, išskyrus konkrečius prekės ar gamybos ženklus.“

Kiti pakeitimai

Specifikacijoje atnaujinamas valstybės narės kompetentingos tarnybos adresas.

Specifikacijos dalyje, kurioje pateikiamos nuorodos į kontrolės institucijas, atnaujinami oficialių institucijų pavadinimai ir kontaktiniai duomenys. Šioje dalyje nurodomi Prancūzijoje už kontrolę atsakingų kompetentingų institucijų – Nacionalinio kilmės nuorodų ir kokybės instituto (INAO) ir Konkurencijos, vartojimo reikalų ir kovos su sukčiavimu generalinio direktorato (DGCCRF) – kontaktiniai duomenys. Taip pat nurodoma, kad sertifikavimo institucijos pavadinimą ir kontaktinius duomenis galima rasti INAO interneto svetainėje ir Europos Komisijos duomenų bazėje.

Į specifikacijos dalį „Nacionaliniai reikalavimai“ įtraukiama lentelė, kurioje nurodomi pagrindiniai tikrinami punktai ir vertinimo metodas.

BENDRASIS DOKUMENTAS

„SAINTE-MAURE DE TOURAINE“

ES Nr. PDO-FR-0133-AM03 – 2019 1 30

SKVN (X) SGN ( )

1. Pavadinimas (-ai)

„Sainte-Maure de Touraine“

2. Valstybė narė arba Trečioji Šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

„Sainte-Maure de Touraine“ yra tik iš nenugriebto žalio ožkų pieno gaminamas sūris. Tai minkštas sūris, pagamintas koaguliuojant pieną daugiausia pienarūgštėmis bakterijomis, pridedant šiek tiek šliužo fermento ir leidžiant savaime nuvarvėti.

Iš išorės sūrio paviršius padengtas matomu paviršiniu pelėsiu, o jo pluta pabarstyta anglių milteliais.

Sūrio skonis pieniškas, ne per sūrus ir ne per rūgštus, pasižymintis džiovintų vaisių aromatais ir augalinėmis, pavyzdžiui, šieno, natomis. Jo tekstūra sviestiška ar net kiek drėgna, ilgainiui tampa sausesnė, kartais trupi.

Sūrį prapjovus, matomas lygus pjūvis, baltos ar dramblio kaulo spalvos masė, vienalytė švelni tekstūra.

Sūris yra kūgiško rąstelio formos. Vieno sūrio bendras sausosios medžiagos svoris yra ne mažesnis nei 100 g.

Mažiausias riebalų kiekis yra 45 % sausosios medžiagos.

Kiekvienas „Sainte-Maure de Touraine“ sūris perveriamas javų šiaudu, ant kurio užrašomas bent SKVN pavadinimas ir gamybos vietos identifikavimo kodas.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Pieninės ožkos yra šių veislių: „Alpine“, „Saanen“, „Poitevine“, arba jų mišrūnės.

Mažiausiai 825 kg (arba 75 %) viso metinio pieninės ožkos pašarų davinio sausosios medžiagos turi būti iš geografinės vietovės. Kai kurie pašarai yra ne iš geografinės vietovės, nes joje jų pakankamai nėra (pavyzdžiui, džiovintos liucernos).

Vienai pieninei ožkai skiriamas ne mažesnis kaip 1 000 m2 ganyklų plotas. Toks plotas atitinka ūkyje esančius plotus ir (arba) atitinkamus plotus, susijusius su pirktais pašarais.

Metinis pieninės ožkos pašarų davinys yra ne mažiau kaip 550 kg sausosios medžiagos. Naudojami tik iš geografinės vietovės ganiavų gauti pašarai. Pašarai sušeriami švieži, fermentuoti ar džiovinti (šienas). Fermentuotų pašarų kiekis vienai pieninei ožkai per metus negali viršyti 365 kg sausosios medžiagos. Vienai pieninei ožkai per dieną jų negalima sušerti daugiau nei 1 kg sausosios medžiagos. Fermentuoti pašarai duodami kartu su šienu, nupjauta žalia žole arba kaip papildomas pašaras ganyklose ganomoms ožkoms.

Leidžiami naudoti pašarai nurodyti sąraše.

Pašarų papildai negali viršyti 50 % pieninės ožkos pašarų davinio, t. y. jie sudaro ne daugiau kaip 550 kg sausosios medžiagos.

Leidžiami pašarų papildai išvardyti sąraše.

3.4. Specialūs gamybos veiksmai, atliktini nustatytoje geografinėje vietovėje

Pienas turi būti gaunamas, o sūriai gaminami ir brandinami 4 punkte nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Be būtinųjų įrašų, nustatytų su ženklinimu ir maisto produktų pateikimu susijusiuose teisės aktuose, saugoma kilmės vietos nuoroda „Sainte-Maure de Touraine“ žymimi sūriai parduodami paženklinti atskiromis etiketėmis, kuriose nurodomas saugomos kilmės vietos nuorodos „Sainte-Maure de Touraine“ pavadinimas ir tame pačiame regimajame lauke pateikiamas Europos Sąjungos SKVN simbolis.

Neskaitant visų sūrių žymėjimui taikomų įstatymuose nustatytų įrašų, etiketėje draudžiama šalia minėtos kilmės nuorodos naudoti bet kokius apibūdinamuosius žodžius ar kitus įrašus, reklamą, sąskaitas ar prekybos dokumentus, išskyrus konkrečius prekės ar gamybos ženklus.

4. Glaustas geografinės vietovės apibūdinimas

Pienas turi būti gaunamas, o sūriai gaminami ir brandinami geografinėje vietovėje, apimančioje šias Endro (36), Endro ir Luaros (37), Luaro ir Šero (41) ir Vjeno (86) departamentų savivaldybes:

Endro departamentas (36): Argy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Faverolles, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois, Villiers;

visos Endro ir Luaros departamento (37) savivaldybės;

Luaro ir Šero departamentas (41): Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Couddes, Couffy, Couture-sur-Loir, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l’Évêque, Saint-Aignan, Saint-Amand-Longpré, Saint-Arnoult, Saint-Cyr-duGault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Ternay, Thenay, Thésée, Tréhet, Troo, Valencisse, Vallières-les-Grandes, Valloire-sur-Loire, Veuzin-sur-Loire, Villavard, Villechauve, Villedieu-le-Château, Villefrancoeur, Villeporcher;

Vjeno departamentas (86): Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières, Vicq-sur-Gartempe.

5. Ryšys su geografine vietove

„Sainte-Maure de Touraine“ yra ožkų pieno sūris, kurio pagrindinės savitos savybės yra šios: pailgo rąstelio forma, išilgai įsmeigtas javų šiaudas, džiovintų vaisių aromatai ir augalinės, pavyzdžiui, šieno, natos, taip pat sviestiška tekstūra, kuri ilgainiui darosi trupi. Šias sūrio savybes nulemia tik geografinėje vietovėje išaugintais pašarais šeriamų ožkų auginimo patirtis, taip pat gamybos (pienarūgštėmis bakterijomis rauginto pieno varškė, ilgas nuvarvinimas, išimto iš formos sūrio paviršiaus pabarstymas anglių milteliais ir druska) ir nokinimo, kuomet išsivysto savitos nokinimo mikroorganizmų kultūros, patirtis.

SKVN „Sainte-Maure de Touraine“ geografinė vietovė plyti Paryžiaus baseino pietvakariuose ir peržengia buvusios istorinės Tureno provincijos ribas. Iš rytų į vakarus vietovę kertanti Luara ir jos intakai dalija kraštovaizdį į daugybę nedidelių lopinėlių.

Atviras plokštikalnes, kuriose daugiausia auginami javai, keičia kiek uždaresni slėniai, kuriuose žemės ūkis labiau specializuotas ir daugiau klesti vynuogininkystė, vaismedžių auginimas, gyvulininkystė, daržininkystė. Vietovei, taip pat jos plokštikalnėms būdingas molingas ir molingas klintinis dirvožemis.

Vandenyno veikiamam klimatui būdingos švelnios žiemos ir vasaros, tad vietovėje gerai auga gyvuliams šerti reikalinga žolė ir javai. Labai pamažu į rytus palei Luarą silpnėjanti vandenyno įtaka visoje geografinėje vietovėje palaiko daugmaž vienodą klimatą.

Iki XX amžiaus vidurio vietovėje ožkų bandų nebuvo. Skurdžiausiuose kaimo ūkiuose buvo auginamos 1–3 ožkos. Ožkomis paprastai užsiimdavo senelė (arba senelės išmokyta jauniausia šeimos dukra) – jas prižiūrėdavo, šerdavo, melždavo ir gamindavo sūrius. Būdavo naudojamas žalias, nenugriebtas, ką tik primelžtas pienas. „Sainte-Maure de Touraine“ formos tūris atitinka iš vienos ožkos per dieną primelžiamą pieno kiekį, kurio vienam sūriui sunaudojama apie 2,5 l. Atskirų sūrinių nebūdavo, sūriai buvo gaminami virtuvėje ir džiovinami prie kamino. Kadangi dėl pailgo rąstelio formos sūris buvo nepatvarus, kad būtų lengviau doroti, jis išilgai būdavo perveriamas javų šiaudu.

Dabartiniai gamybos būdai kilę iš šių istorinių būdų. Sūris gaminamas koaguliuojant pieną daugiausia pienarūgštėmis bakterijomis, pridedant šiek tiek šliužo fermento. Varškė išpilstoma į kūgiškas formas.

„Sainte-Maure de Touraine“ yra iš nenugriebto žalio pienarūgštėmis bakterijomis rauginto ožkų pieno, pridėjus nedaug šliužo fermento, gautos varškės pagamintas sūris. Jam būdinga:

— savita kūgio forma,

— švelni, standi, baltos ar dramblio kaulo spalvos vientisa masė,

— sviestiška tekstūra, ilgainiui tampanti sausesnė ir trupi,

— po 10 nokinimo dienų gerai susiformuojanti pluta su plika akimi matomu paviršiniu pelėsiu,

— išilgai sūrio pervertas javų šiaudas,

— pieniškas skonis su džiovintų vaisių aromatais ir augalinėmis natomis.

Šis ožkų pieno sūris gimė pačiose skurdžiausiose Tureno dirvose.

Molingos ir molingos klintinės geografinės vietovės dirvos, taip tinkančios pašarams ir javams auginti, leido suklestėti pačioms skurdžiausioms vietovėms: jose iš pradžių imtos auginti nedidelės ožkų bandos, kurių pienas buvo naudojamas sūrių gamybai, pradžioje vien šeimos reikmėms.

Ypatingą „Sainte-Maure de Touraine“ formą lėmė iš pradžių jam gaminti naudota iš žilvičių pinama forma. Formos dydis atitinka iš vienos ožkos per dieną primelžiamo pieno kiekį. Kadangi dėl pailgo rąstelio formos ir kartais trapios masės tekstūros sūris būdavo nepatvarus ir būdavo sudėtinga su juo dorotis, pradžioje javų šiaudu sūris būdavo perveriamas praktiniais sumetimais, kad būtų lengviau jį tvarkyti, ir tik vėliau tapo vartotojams skirtu identifikavimo ženklu.

Pailga forma ir pienarūgščiu pieno rauginimu pagrįsta gamyba, taip pat lėtas nuvarvinimas, derantis prie darbų ūkyje ritmo, iš formos išimto sūrio paviršiaus sūdymas ir pabarstymas anglių milteliais suteikia sūriui tekstūros, o jo masė būna švelni. Taip pat dėl paviršiaus ir tūrio santykio nokinant ant sūrio susiformuoja savita „Sainte-Maure de Touraine“ nokinimo mikroorganizmų kultūra, suteikianti sūriui skonines ir aromatines savybes.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://info.agriculture.gouv.fr/gedei/site/bo-agri/document_administratif-90fe0542-fca1-4d57-af8c-1d9c5d0b6ed4

(1) OL L 343, 2012 12 14, p. 1.